Ir-residenti tal-Isla ħarġu bi ħġarhom jipprotestaw kontra l-aġir tal-Ġordaniżi, li fl-Isla fl-aħħar jiem għalqu parkeġġ tar-residenti. It-tabib Joseph Tonna, li hu wieħed minn grupp ta’ persuni li waqqfu għaqda mhux governattiva tar-residenti, qal li din twaqqfet biex tiġġieled kontra dak li sejħulu bħala monstru fl-Isla. Hekk kien deskritt il-bini tad-dormitorju li hu pjanat li jinbena ġewwa l-maċina waqt protesta li saret mir-residenti. Il-protesta saret ftit jiem wara li l-Grupp Sadeen għalaq il-parkeġġ pubbliku qrib il-maċina. Iżda sfortunatament, mozzjoni mressqa mill-kunsillier tal-Partit Nazzjonalista Malcolm Gatt biex jipproteġi l-interessi tar-residenti, ma sabet l-appoġġ tal-ebda mil-kunsilliera Laburisti. Waqt id-diskors tiegħu, it-tabib Joseph Tonna talab lill-awtoritajiet konċernati u lill-Gvern biex jgħatuhom widen. Hu saħaq li min għaffeġ irid jirranġa dan kollu. Ir-residenti qalu li minkejja li bħalissa jistgħu jgawdu l-veduta, ftit tal-ġimgħat oħra l-wirt storiku se jispiċċa jitgħatta kollu. Hu nsista li l-Kunsill Lokali m’għamel xejn favur ir-residenti u saħansitra vvota kontra s-sejħa tagħhom. Preżenti kien hemm ukoll l-eks Sindku Laburista Justin John Camilleri, li fl-aħħar jiem kien kritiku għal dak li għaddej fl-Isla u l-madwar. Ir-residenti ddikjaraw li huma mhux se jaċċettaw lil min jgħaddi minn fuqhom u huma se jibqgħu jissieltu għad-drittijiet tagħhom.